Petr Brandl

Petr Jan Brandl (nem. Peter Johann Brandl, on sám sa písal Petrus Brandl * 24. október 1668,  Praha † 24. september 1735, Kutná Hora) bol český maliar, jeden z hlavných  predstaviteľov  vrcholného baroka v Čechách.

Životopis 
Bol synom pomerne zámožných rodičov. Jeho otec bol nemecký krajčír a krčmár, matka z českej roľníckej rodiny z Přestanic. Vzdelanie získal v jezuitskom gymnáziu. Vo svojich 33 rokoch sa oženil, mal tri deti, ale rodinu neskôr opustil. Za svoje diela bol pomerne dobre platený, ale peniaze väčšinou prehýril a neustále bol zadlžený a prenasledovaný veriteľmi. Neúspešne dúfal v konsolidáciu finančných pomerov kúpou pozemku v Jílovom počas tamojšej zlatej horúčky. Umrel opustený a v chudobe v Kutnej Hore, kde je aj pochovaný.

Dielo 
Maliarstvo študoval u pražského dvorského maliara Kristiána Schrödera, ktorý bol správcom hradnej obrazárne. Schröder však Brandlovi nemohol predať viac, než základy maliarskej techniky. Jeho hlavnými učiteľmi boli Jan Rudolf Bys a Michael Václav Halbax. Výrazne bol ovplyvnený umením Karola Škrétu a tiež Abrahama Godyna, Michaela Leopolda Willmanna a Jana Kryštofa Lišky.

Vo svojom diele dospel Brandl k vlastnej syntéze týchto maliarskych podnetov. Patrí k najdôležitejším reprezentantom vrcholne barokovej maľby v stredoeurópskom priestore a vo svojich najlepších prácach dosahoval najvyššiu úroveň vtedajšej európskej maľby. Jeho dielo je však značne nevyrovnané, s veľmi kolísavou kvalitou. To je zrejmé najmä v jeho neskorom období.

Najdôležitejšie práce 
 Zvestovanie v Pražskej kaplnke pútnického kostola na Svatej Hore pri Příbrami (1697)
 Krst Kristov na hlavnom oltári farského kostola v Manětíne
 Návrat strateného syna (po 1710)
 Tri ženy a lovec (pred 1720)
 Úmrtie Márie Magdalény k videniu v Kaiserdome vo Frankfurte nad Mohanom (okolo 1720)
 História Jozefa Egyptského (1721)
 Sen Eliášov (1724)
 Autoportrét s gestom počítania na prstoch (pred 1725)
 Matúš s anjelom (okolo 1730)
 Simeon s Ježiškom v Národnej galérii v Prahe
 Klaňanie troch Kráľov v Kaplnke Zjavenia Pána v Smiřiciach 
 Posledné prijímanie pustovníka Vintířa v kláštornom kostole Břevnovského kláštora
 Smrť svätého Benedikta v kláštornom kostole Břevnovského kláštora
 Svätý Vavrinec a Linhart na oltári svätého Vavrinca a Linharta v kostole sv. Klementa v pražskom Klementine
 Sv. Jozef, Sv. Jáchym so sv. Annou a Sv. Šimon, obrazy v kostole Panny Márie Víťaznej v Prahe na Malej Strane

Iné projekty

Literatúra 
 Humberger, Jaroslav: Petr Brandl, Obelisk, Praha, 1971
 Neumann, Jaromír: Petr Brandl 1668-1735: Výstava k dvoustému výročí umělcovy smrti, Praha 1968
 Prokop, Jaroslav: Petr Brandl: Životní a umělecký epilog : 1725-1735, Praha 2006

Externé odkazy 
 Malířská technika Petra Brandla a její zařazení do technologického vývoje malby v Čechách

Zdroj 

Českí maliari
Barokoví maliari
Osobnosti na českých bankovkách